Yfirleitt standa sveitarfélög sig ágætlega í að bjóða íbúum upp á aðgengilegar gámastöðvar og reynt er að haga dreifingu þeirra þannig að íbúar strjálbýlisins þurfi ekki að fara langa leið með sorp í ruslagáma . Hinsvegar er óhætt að segja að víða sé umgengni verulega ábótavant við slíka gámastaði . Þá er nokkuð algengt að fólk skilji t.d. sorpsekki eftir við hlið gámanna reynist þeir fullir , en þá kætast hrafnar oft verulega ; rífa gat á poka og rusl fer að fjúka út í náttúruna . Á afleggjara í landi Breiðabólsstaðar innan við Reykholt hefur til nokkurra ára verið gámaplan þar sem hægt hefur verið að losa almennt sorp , timbur og járnúrgang . Umgengni á gámasvæðinu hefur hinsvegar kallað á kvartanir landeigenda og fleiri aðila sem hefur ofboðið sóðaskapurinn í kring . Gámarnir þar hafa nú verið fluttir og sumum þeirra verið komið fyrir á bílastæði við skrifstofu Borgarbyggðar í Reykholti og öðrum á þvottaplani við verslun staðarins . Að öllum líkindum til að betur sé hægt að fylgjast með umgengni við þá . Engu að síður sýnir viðskilnaðurinn á fyrrum gámasvæði að tilefni hefur verið til umkvartana sem leiddu til að gámarnir voru fluttir , eins og myndin ber með sér . Ástæða er til að hvetja íbúa , sumarbústaðafólk og aðra sem nýta þessa þjónustu hvar sem er á Vesturlandi til að ganga með virðingu um slíka sorplosunarstaði til að af þeim hljótist ekki sóðaskapur og mengun .